1)

Korvataan 1, 2 ja 3 artikla seuraavasti: ”1 artikla Kohde ja soveltamisala 1. Tässä päätöksessä vahvistetaan unionin tasolla suoja- ja valvontavyöhykkeet, jotka tämän päätöksen liitteessä I lueteltujen jäsenvaltioiden, jäljempänä ’asianomaiset jäsenvaltiot’, on muodostettava direktiivin 2005/94/EY 16 artiklan 1 kohdan mukaisesti sen jälkeen, kun siipikarjassa on todettu korkeapatogeenisen lintuinfluenssan taudinpurkaus tai taudinpurkauksia, sekä sovellettavien toimenpiteiden kesto direktiivin 2005/94/EY 29 artiklan 1 kohdan ja 31 artiklan mukaisesti. 2. Tässä päätöksessä säädetään tietyistä suojatoimenpiteistä, jotka on toteutettava liitteessä II tarkoitetuissa jäsenvaltioissa tai niiden alueilla korkeapatogeenisen lintuinfluenssan osalta ja jotka koskevat seuraavia: a) siipikarjan ja untuvikkojen siirrot kyseisissä jäsenvaltioissa tai niiden alueilla; b) siipikarja- ja untuvikkoerien lähettäminen kyseisissä jäsenvaltioissa tai niiden alueilla sijaitsevilta tiloilta. Tällaisten suojatoimenpiteiden keston on vastattava liitteessä I lueteltujen alueiden suoja- ja valvontavyöhykkeiden voimassaolon kestoa. 2 artikla Liitteessä I olevassa A osassa luetellut alueet ja niillä sovellettavien toimenpiteiden kesto Asianomaisten jäsenvaltioiden on varmistettava, että a) niiden toimivaltaisten viranomaisten direktiivin 2005/94/EY 16 artiklan 1 kohdan a alakohdan mukaisesti muodostamat suojavyöhykkeet käsittävät vähintään tämän päätöksen liitteessä I olevassa A osassa suojavyöhykkeiksi luetellut alueet; b) suojavyöhykkeillä sovellettavat toimenpiteet, joista säädetään direktiivin 2005/94/EY 29 artiklan 1 kohdassa, pidetään voimassa vähintään tämän päätöksen liitteessä I olevassa A osassa vahvistettuihin suojavyöhykkeitä koskeviin päivämääriin asti. 3 artikla Liitteessä I olevassa B osassa luetellut alueet ja niillä sovellettavien toimenpiteiden kesto Asianomaisten jäsenvaltioiden on varmistettava, että a) niiden toimivaltaisten viranomaisten direktiivin 2005/94/EY 16 artiklan 1 kohdan b alakohdan mukaisesti muodostamat valvontavyöhykkeet käsittävät vähintään tämän päätöksen liitteessä I olevassa B osassa valvontavyöhykkeiksi luetellut alueet; b) valvontavyöhykkeillä sovellettavat toimenpiteet, joista säädetään direktiivin 2005/94/EY 31 artiklassa, pidetään voimassa vähintään tämän päätöksen liitteessä I olevassa B osassa vahvistettuihin valvontavyöhykkeitä koskeviin päivämääriin asti. 3 a artikla Liitteessä II tarkoitetuilla alueilla sovellettavat suojatoimenpiteet 1. Liitteessä II lueteltujen jäsenvaltioiden on kiellettävä a) siipikarjan ja untuvikkojen siirtäminen liitteessä II tarkoitetuilla alueilla sijaitsevilta tiloilta muille samoilla alueilla sijaitseville tiloille; b) siipikarja- ja untuvikkoerien lähettäminen liitteessä II tarkoitetuilla alueilla sijaitsevilta tiloilta; c) kyseisen jäsenvaltion alueilla, joita ei tarkoiteta liitteessä II, taikka muissa jäsenvaltioissa tai kolmansissa maissa sijaitsevilta tiloilta peräisin olevien siipikarjan ja untuvikkojen siirtäminen liitteessä II tarkoitetuilla alueilla sijaitseville tiloille. 2. Poiketen 1 kohdassa säädetyistä kielloista liitteessä II tarkoitetut jäsenvaltiot voivat riskinarvioinnin myönteisen tuloksen pohjalta ja sillä edellytyksellä, että asianmukaisia riskinvähentämistoimenpiteitä ja vahvistettuja bioturvaamistoimenpiteitä sovelletaan korkeapatogeenisen lintuinfluenssaviruksen tarttumisen ja leviämisen estämiseksi, myös kohteena olevalla tilalla, sallia seuraavat: a) kyseisen jäsenvaltion alueilla, joita ei luetella liitteessä I, taikka muissa jäsenvaltioissa tai kolmansissa maissa sijaitsevilta tiloilta tulevien siipikarjan ja untuvikkojen siirtäminen liitteessä II tarkoitettuja alueita varten liitteessä I luetelluilla valvontavyöhykkeillä sijaitseville tiloille; b) liitteessä II tarkoitettuja alueita varten liitteessä I luetelluilla valvontavyöhykkeillä sijaitsevilta tiloilta peräisin olevan siipikarjan siirtäminen samalla valvontavyöhykkeellä sijaitsevalle tilalle, jossa ei ole muuta siipikarjaa, sillä edellytyksellä, että i) virkaeläinlääkäri on suorittanut alkuperätilalla siipikarjan kliinisen tutkimuksen lähetyspäivänä; ii) siipikarjalle on tehty taudinmäärityskäsikirjan mukaiset laboratoriotestit alkuperätilalla enintään 48 tuntia ennen lähettämisajankohtaa ja testien tulokset ovat myönteiset; iii) määränpäänä oleva tila asetetaan viralliseen valvontaan siipikarjan saapumisen jälkeen; c) siipikarjaerien lähettäminen välittömästi teurastettavaksi liitteessä II tarkoitetuilla alueilla sijaitsevilta tiloilta kyseisillä suoja- tai valvontavyöhykkeillä sijaitsevaan nimettyyn teurastamoon tai, jos kyseisillä suoja- ja valvontavyöhykkeillä ei ole asianmukaista teurastamoa tai teurastuskapasiteetti on rajallinen, kyseisten suoja- ja valvontavyöhykkeiden ulkopuolella sijaitsevaan nimettyyn teurastamoon sillä edellytyksellä, että direktiivin 2005/94/EY 23 artiklan 1 kohdan a–h alakohdassa ja tämän artiklan 2 kohdan b alakohdan i ja ii alakohdassa vahvistetut edellytykset täyttyvät; d) untuvikkoerien lähettäminen liitteessä II tarkoitettuja alueita varten perustetuilta suoja- ja valvontavyöhykkeiltä samassa jäsenvaltiossa liitteessä II tarkoitettujen alueiden ulkopuolella sijaitsevalle tilalle direktiivin 2005/94/EY 24 artiklassa ja 30 artiklan ensimmäisen kohdan c alakohdan iii alakohdassa säädettyjen edellytysten mukaisesti. 3. Edellä 2 kohdan b, c ja d alakohdassa tarkoitettuja siipikarjaa ja untuvikkoja on tapauksen mukaan kuljetettava ajoneuvoissa, häkeissä, säiliössä tai laatikoissa, jotka on puhdistettu ja desinfioitu virallisessa valvonnassa ja virkaeläinlääkärin ohjeiden mukaisesti.”